Егоровэ Татьянэ: Ди дежкIэ нэхъыщхьэ дыдэр цIыкIухэр узыншэу икIи насыпыфIэу щытынырщ
Сабийхэм къащхьэщыжынымкIэ дунейпсо махуэм КъБР-м и Парламентым и депутатхэр щыIащ сабий зеиншэхэмрэ адэ-анэм я жьауэм щIэмытыжу къэна сабийхэмрэ щапIыж республикэ IуэхущIапIэу езыхэм я нэIэм щIэтхэм.
КъБР-м и Парламентым и УнафэщI Егоровэ Т. Б., КъБР-м и Парламентым Спортымрэ туризмэмкIэ и комитетым и унафэщI Бэрэгъун А. М., КъБР-м и Парламентым и депутат Нэзрэн Б. М., КъБР-м и Парламентым и деж щыIэ ЩIалэгъуалэ палатэм хэтхэр КъБР-м Узыншагъэр хъумэнымкIэ и министерствэм и «Республикэ сабий клиникэ сымаджэщ» къэрал IуэхущIапIэм онкологиемкIэ и къудамэм щIэлъ сабийхэм ялъыгъуэзащ. Ахэр мы къудамэм и дохутырхэм, сымаджэщым щIэлъ цIыкIухэм, абыхэм я адэ-анэхэм яхуэзащ.
— Нобэ Сабийхэм къащхьэщыжынымкIэ дунейпсо махуэщ икIи дэ абыхэм гъэмахуэм и япэ махуэмкIэ дадэIэпыкъуну, зэрытхузэфIэкIкIэ я узыр ящхьэщытхыну, адэ-анэхэм псалъэ IэфIхэр яжетIэну ди мураду дыкъэкIуащ. Ди дежкIэ нэхъыщхьэ дыдэр ди цIыкIухэр узыншэу икIи насыпыфIэу щытынырщ. Абы къыхэкIыу сабийхэм я узыншагъэр икIэщIыпIэкIэ зэтеувэжыну, адэ-анэхэми я гур ямыгъэкIуэдыну дыхуейщ, — жиIащ Егоровэ Татьянэ.
Депутатхэм сабий къэс тыгъэ щхьэхуэхэр хуащIащ.
Къудамэм и унафэщI Къумыкъу Жаннэ хьэщIэхэр щыгъуазэ ищIащ мы сымаджэщым и онкологие къудамэр къыщызэрагъэпэща 2005 гъэ лъандэрэ иригъэкIуэкI лэжьыгъэм. Псори зэхэту мыбы гъуэлъыпIэ 20 иIэщ. Сабийхэм йоIэзэ дэтхэнэми хуагъэува узыфэр гъэхъужынымкIэ яубзыхуа программэхэм тету икIи абы папщIэ лэжьыгъэр ирагъэкIуэкI федеральнэ центрхэм быдэу япыщIауэ.
КъБР-м и Парламентым и УнафэщI Егоровэ Татьянэ медицинэм и лэжьакIуэхэм фIыщIэ яхуищIащ икIи хэхауэ къыхигъэщхьэхукIащ:
— Шэч хэлъкъым фэ егъэлеяуэ лэжьыгъэшхуэ зэревгъэкIуэкIым икIи фи егугъуныгъэм папщIэ фIыщIэ ин фхудощI. Фэ фщыщ дэтхэнэ зыми фи гум и хуабэр сымаджэхэм явохьэлIэ, апхуэдэ гуапагъэр псом хуэмыдэу сабийхэм IупщIу зыхащIэ.
Парламентархэр еплъащ сабийхэр зыхуей зэрыхуагъазэм, апхуэдэу мыбы щыIэ гугъуехьхэми щIэупщIащ икIи ахэр къызэнэкIынымкIэ сыт и лъэныкъуэкIи дэIэпыкъуэгъу зэрыхъунур къыхагъэщащ.
— Ди депутатхэр псом хуэмыдэу гулъытэшхуэ яхэлъу кIэлъоплъ сабийхэр зыхуей хуэгъэзэным пыщIа Iуэхухэм. Гъэ къэс нобэ хуэдэ махуэм дэ докIуэ ди нэIэм щIэт школхэм, сабий зеиншэхэмрэ адэ-анэм я жьауэм щIэмытыжу къэна сабийхэмрэ, апхуэдэу гугъуехьышхуэ хэхуа сабийхэр щапIыж интернатхэм. ЗэрыгурыIуэгъуэщи, ахэрщ гуапагъэм нэхъ хуэныкъуэхэр, абы къыхэкIыу дэтхэнэ зы цIыкIури зэрыдгъэгуфIэным дыхущIокъу. КъБР-м и Парламентым и депутатхэм дяпэкIи яхузэфIэкI псори ялэжьынущ ди сабийхэм я гъащIэр нэхъ дахэ, нэхъ гъэщIэгъуэн, нэхъ купщIафIэ хъун папщIэ, — жиIащ Егоровэ Татьянэ.
КъБР-м и Парламентым и пресс-IуэхущIапIэ.
